**แนวปฏิบัติในการขอขึ้นทะเบียนเป็นผู้ประเมินคุณภาพการศึกษาภายใน**

**ระดับหลักสูตร/คณะและสถาบัน**

**ของคณะกรรมการพัฒนาการประกันคุณภาพการศึกษาภายใน ระดับอุดมศึกษา มหาวิทยาลัยราชภัฏ (คปภ.)**

**(กรณีไม่มีประสบการณ์ประเมินคุณภาพการศึกษา)**

1. ผู้ผ่านการฝึกอบรมหลักสูตรผู้ประเมินคุณภาพการศึกษาระดับหลักสูตร/คณะและสถาบัน แต่ยังไม่มีประสบการณ์ประเมินคุณภาพการศึกษา หากประสงค์จะขึ้นทะเบียนเป็นผู้ประเมินคุณภาพการศึกษาภายในของ คปภ. จะต้องผ่านการฝึกประสบการณ์เป็นผู้ประเมินคุณภาพภายใน อย่างน้อย 1 ครั้ง ร่วมกับผู้ประเมินคุณภาพการศึกษาภายในที่ขึ้นทะเบียนของ คปภ. โดยดำเนินการดังนี้

1.1) ระดับหลักสูตร ต้องผ่านการฝึกประสบการณ์ภายนอกสถาบันที่สังกัดที่ใช้ระบบการประกันคุณภาพ ระดับหลักสูตร ของเครือข่ายการประกันคุณภาพการศึกษาภายใน มหาวิทยาลัยราชภัฏ หรือ สกอ.

1.2) ระดับคณะและสถาบัน ต้องผ่านการฝึกประสบการณ์ภายนอกสถาบันที่สังกัดที่ใช้ระบบการประกันคุณภาพ ระดับคณะ/สถาบัน ของเครือข่ายการประกันคุณภาพการศึกษาภายใน มหาวิทยาลัยราชภัฏ

 2. องค์ประกอบของคณะกรรมการในคำสั่งแต่งตั้งคณะกรรมการประเมินคุณภาพภายในระดับหลักสูตร/คณะและสถาบันที่ฝึกประสบการณ์จะต้องมีสัดส่วนของกรรมการประเมินคุณภาพการศึกษาภายใน ระดับหลักสูตร/คณะและสถาบัน ที่ขึ้นทะเบียนของ คปภ. ต่อผู้ฝึกประสบการณ์ไม่เกิน 1 : 1

 3. หลังจากดำเนินการฝึกประสบการณ์ตรวจประเมินตามที่กำหนดไว้แล้ว ขอให้แจ้งความประสงค์ เพื่อขอขึ้นทะเบียนเป็นผู้ประเมินคุณภาพการศึกษาภายในของ คปภ. ไปยังสำนักมาตรฐานและประกันคุณภาพ มหาวิทยาลัยราชภัฏมหาสารคาม พร้อมส่งเอกสารเพื่อประกอบการพิจารณาขึ้นทะเบียน ดังนี้

 3.1) สำเนาคำสั่งแต่งตั้งเป็นผู้ประเมินคุณภาพภายใน ระดับหลักสูตร/คณะและสถาบัน หรือ หนังสือเชิญเป็นกรรมการตรวจประเมินฯ

 3.2) หนังสือรับรองประสบการณ์การเป็นผู้ประเมินคุณภาพการศึกษาภายในที่ลงลายมือชื่อ โดยประธานคณะกรรมการประเมินคุณภาพการศึกษาภายใน

4. สำนักมาตรฐานและประกันคุณภาพ มหาวิทยาลัยราชภัฏมหาสารคาม จะดำเนินการส่งรายชื่อผู้แจ้งความประสงค์ขอขึ้นทะเบียนเป็นผู้ประเมินฯ ไปยัง คปภ. และสามารถตรวจสอบรายชื่อผู้ขึ้นทะเบียนได้ที่เว็บไซต์เครือข่ายการประกันคุณภาพการศึกษาภายใน มหาวิทยาลัยราชภัฏ http://iqaru.chandra.ac.th